|  |  |
| --- | --- |
| Številka:  | 024-5/2022-3340-28 |
| Datum: | 20. 03. 2024 |

**Zadeva: Zapisnik 10. seje Delovne skupine za trajni dialog z nevladnimi organizacijami v kulturi**

**Pričetek seje:** 20. 3. 2024, 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Ines Kežman
2. Tomaž Simetinger
3. Uroš Veber
4. Petra Hazabent
5. Mija Aleš
6. Sonja Kralj, MK
7. Mihael Kelemina, MK

**Ostali prisotni:**

1. Tadej Meserko, MK
2. Alekzander I. Blatnik, MK

**Opravičeno odsotni:**

1. Inga Remeta
2. Borut Pelko
3. Tjaša Pureber, MK; nadomešča jo Tadej Meserko

**Dnevni red:**

1. Potrditev zapisnika 9. seje delovne skupine;
2. Nadaljevanje razprave o Akcijskem načrtu 24-27;
3. Razprava o predlogu nove Razvojne strategije za sodobni ples;
4. Razprava o predlogu Zakona o dodatku k pokojnini za izjemne dosežke na področju umetnosti;
5. Razno (določitev tem skupne seje vseh dialoških skupin itn.).

**Sklep 1: Člani delovne skupine potrjujejo dnevni red 10. seje Delovne skupine za trajni dialog z nevladnimi organizacijami v kulturi.**

Sklep je bil soglasno potrjen s 7 glasovi ZA, 0 glasovi PROTI in 0 glasovi VZDRŽAN\_A.

1. **Potrditev zapisnika 9. seje Delovne skupine za trajni dialog z nevladnimi organizacijami v kulturi.**

**Sklep 2: Člani delovne skupine potrjujejo zapisnik 9. Seje Delovne skupine za trajni dialog z nevladnimi organizacijami v kulturi.**

Sklep je bil soglasno potrjen s 7 glasovi ZA, 0 glasovi PROTI in 0 glasovi VZDRŽAN\_A.

1. **Nadaljevanje razprave o Akcijskem načrtu 24-27 (v nadaljnjem besedilu: AN)**

Tomaž Simetinger meni, da se je v AN naredil premik s komplementarnim vpenjanjem tega, kar predvideva tudi NPK. Med drugim je pohvalil tudi medsektorsko povezovanje kulture in zdravja. Predlagal je spremembo dveh kazalnikov, ki spadajo pod temeljni cilj 4 (imena kazalnikov: Število sofinanciranih projektov ljubiteljske kulture na področju etničnih skupin in priseljencev, Število sofinanciranih projektov na področju ljubiteljske kulture preko javnih razpisov in pozivov).

Tadej Meserko je odgovoril, da so v tem primeru zapisani trije metodološko različni kazalniki. Prvi predvideva stanje leta 2027, drugi stanje za posamezno leto, tretji pa predstavlja seštevek vseh let trajanja akcijskega načrta.

Mija Aleš je opozorila, da je za ukrep številka 6 - Razvoj podpornega okolja - predvideno premalo financiranja.

Mihael Kelemina je odgovoril, da je znesek višina razpoložljivih sredstev, ki se bodo nato razporedila glede na razpis, ki ima 4 sklope - 1. vsebinske mreže, 2. stanovska društva, 3. manjši projekti in 4. večji projekti. V trenutnem razpisu je namenjenih 600 tisoč evrov za obdobje dveh let.

Uroš Veber meni, da sredstva za posamezna društva ne bodo dovolj visoka, saj se ta razdelijo med 30 prijaviteljev.

Tadej Meserko je odgovoril, da je pomemben korak narejen, ker so določene zahteve NVO umestili v NPK in AN. Pravi, da je sredstva treba razumeti kot minimum, za katerega se je država zavezala; še vedno pa se z rebalansi lahko spreminjajo.

Tomaž Simetinger je vprašal, ali je ukrep 24 - Sofinanciranje produkcije kakovostne literature - v prvi vrsti vezan na JAK.

Tadej Meserko je odgovoril, da to drži.

Uroš Veber je prisotne člane vprašal, ali imajo predloge za dodatne ukrepe. Sam je dodal, da je formulacija AN dobra in da jo pozdravlja. Zdi se mu, da so nekateri ukrepi zelo nizko ovrednoteni, zato je predlagal, da se združijo z drugimi relevantnimi ukrepi. Povedal je tudi, da meni, da so sredstva nasploh nizka.

Ines Kežman je pristojne z ministrstva prosila, da dodatno pojasnijo ukrep 30 - Vzpostavitev sistemske podpore mednarodnemu povezovanju in mobilnosti - o katerem smo razpravljali na prejšnji seji.

Sonja Kralj je poudarila, da je tema razprave, kljub pomanjkanju sredstev, zelo relevantna. Prav tako je opozorila, da smo se za trenutna sredstva, namenjena razpisu, dolgo pogajali. Predlaga, da bi bilo v prihodnje morda smiselno razmisliti o prehodu na sistem podpore, ki bi podpiral vse prijavitelje, ki so dovolj pogumni, da se odločijo za razvoj projektov. Cilj je ugotoviti, ali je mogoče sistem prilagoditi tem potrebam in sredstva črpati čim bolj optimalno. Predlagala je, da o predlogih posodobitve sistema debatira tudi ta skupina.

Uroš Veber meni, da je ukrep nujen in da ga bi bilo možno sofinancirati z drugih resorjev.

Mija Aleš je prosila, da pristojni pojasnijo ukrep 4 - Krepitev prostorskih kapacitet za nevladni sektor ter ostale kulturne dejavnosti. Zdi se ji, da je ukrep preveč centraliziran. Dodala je še, da v Resoluciji pogreša več govora o umetni inteligenci v povezavi s kulturnim sektorjem.

Uroš Veber je dodal, da bi bilo treba na temo umetne inteligence ustvariti nov ukrep; navezal se je na pereča vprašanja o pravni ureditvi na tem področju, honorarjih in avtorskih pravicah.

Tadej Meserko je Miji Aleš odgovoril, da gre tu za infrastrukturo, ki je namenjena NVO in je v lasti MK. Kar se tiče nekega komplementarnega sistema, ki bo vseeno poskušal intervenirati tako, da bo več prostorov zagotovljenih za NVO, je temu namenjen drug ukrep, ki bo za občine naredil smernice, kako naj te namenijo svojo infrastrukturo tudi kulturnim organizacijam (na primer preko ozaveščanja o dobrih praksah). Odgovoril je tudi, da ukrep 54 - Sledenje razvoju spleta 4.0 in umetne inteligence ter njunih vplivov na kulturo - deloma naslavlja vprašanje umetne inteligence. Pojasnil je, da je delni pomislek le, da intelektualna lastnina neposredno ne sodi na Ministrstvo za kulturo, smo pa vključeni v procese, ki se na tem področju dogajajo. Posledično prosi, da prisotni na to temo podajo predloge.

Tomaž Simetinger je vprašal, ali se je porazdelitev sredstev za ukrep 49 - Krepitev kompetenc ranljivih skupin na področju kulture v večgeneracijskih centrih - že konkretizirala. Meni, da je v implementacijo tega ukrepa nujno potrebno vključiti mrežo ljubiteljskih društev.

Tadej Meserko je odgovoril, da je to kohezijski ukrep MDDSZ, zato se o tem še usklajujemo.

1. **Razprava o predlogu nove Razvojne strategije za sodobni ples**

Tadej Meserko je pojasnil, da smo v strategiji opredelili 5 razvojnih ciljev; v prvem je predvidena vzpostavitev JZ, ki je pravzaprav nadgradnja mreže NVO in samozaposlenih v kulturi, ki se je že vzpostavila. Drugi cilj naslovi vprašanje internacionalizacije, tretji nivo odgovori na vprašanje medsektorskega povezovanja, četrti cilj se veže na decentralizacijo in peti na celoten sektor samozaposlenih, saj cilja na izboljšanje položaja v smislu plačnega sistema, minimalnih standardov, upokojevanje in generalno izboljšanje statusa.

Petra Hazabent je dodala, da je bil posvet o Strategiji izveden tudi na Društvu za sodobni ples, kjer so bili podani predlogi in komentarji, prav tako so pristojni iz Ministrstva za kulturo odgovarjali na vprašanja. Poudarila je, da so podali tudi predlog, da se centri vzpostavijo v tistih občinah, kjer je sodobni ples že prisoten.

Uroš Veber je vprašal, zakaj se je Ministrstvo za kulturo sploh odločilo, da morajo pri ustanovitvi JZ sodelovati lokalne skupnosti. Vprašal je tudi, kakšne so prostorske potrebe.

Mihael Kelemina je odgovoril, da imajo občine prostore, ki jih Ministrstvo nima, hkrati pa tako zagotavljale decentralizacijo.

Petra Hazabent je odgovorila, da gre predvsem za potrebe po vadbenih prostorih - to je, sploh v Ljubljani, najbolj akutno stanje.

1. **Razprava o predlogu Zakona o dodatku k pokojnini za izjemne dosežke na področju umetnosti**

Mihael Kelemina je povedal, da je trenutni veljavni zakon iz leta 1974. Pojasni, da je problem trenutno veljavnega zakona to, da ta nima jasno določenih meril. Za novo pravno podlago na tem področju je bilo ministrstvo pozvano s strani Računskega sodišča; pripravilo jo je na podlagi pokojninskega sistema, ki ga imajo že na Ministrstvu za šport. Pojasnil je, da se poleg Prešernove nagrade, ki naj bi posamezniku omogočala 100 % dodatka, upošteva še nagrada Prešernovega sklada v kombinaciji s še eno od najbolj vidnih oz. uveljavljenih nagrad, v tem primeru govorimo o 50 % nadomestilu. Nabor nagrad je bil narejen na podlagi širokega posvetovanja.

Uroš Veber je opozoril, da na nekaterih področjih sploh nimajo relevantnih nagrad. Vprašal je, zakaj na seznamu ni Župančičeve nagrade.

Mihael Kelemina je odgovoril, da bi bilo to diskriminatorno, saj je ta namenjena samo tistim, ki ustvarjajo v Ljubljani.

1. **Razno**

Uroš Veber je prisotne obvestil, da je do 15. 4. 2024 odprto vabilo za nove člane NSK ter da je prišel Javni poziv za predlaganje kandidatov za člane upravnega odbora Prešernovega sklada. Dodal je, da je naslednja skupna seja 29. 5. 2024, prisotne pa poziva, da predloge o razpravi pošljejo njemu.

Seja se je zaključila ob 11:51

**Zapisal:**

Alekzander I. Blatnik, študent

**Podpis:**

Uroš Veber,

predsednik Delovne skupine za trajni dialog z nevladnimi organizacijami v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* Lista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine